Document ID: 32003R1727

ΚΑΝΟΝΙΣΜΌΣ (ΕΚ) αριθ. 1727/2003 ΤΟΥ ΣΥΜΒΟΥΛΊΟΥ
της 29ης Σεπτεμβρίου 2003
σχετικά με ορισμένα περιοριστικά μέτρα όσον αφορά τη Λαϊκή Δημοκρατία του Κονγκό
TO ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 60 και 301,
την κοινή θέση 2003/680/ΚΕΠΠΑ του Συμβουλίου, της 29ης Σεπτεμβρίου 2003 που τροποποιεί την κοινή θέση 2002/289/ΚΕΠΠΑ σχετικά με την προμήθεια εξοπλισμού στη Λαϊκή Δημοκρατία του Κονγκό (1),
την πρόταση της Επιτροπής,
Εκτιμώντας τα ακόλουθα:
(1)
Στις 28 Ιουλίου 2003 το Συμβούλιο Ασφαλείας των Ηνωμένων Εθνών αποφάσισε στα πλαίσια του ψηφίσματος 1493 (2003), που στο εξής αναφέρεται ως «UNSCR 1493 (2003)», να επιβάλει απαγόρευση της προμήθειας όπλων και συναφούς υλικού, καθώς και της παροχής βοήθειας, συμβουλών ή κατάρτισης σχετικά με στρατιωτικές δραστηριότητες σε όλες τις ένοπλες παραστρατιωτικές ομάδες που δρουν στα βόρεια και νότια εδάφη του Κίβου και του Ιτούρι, καθώς και σε ομάδες που δεν είναι συμβαλλόμενα μέρη της συνολικής και χωρίς αποκλεισμούς συμφωνίας, στη Λαϊκή Δημοκρατία του Κονγκό.
(2)
Η κοινή θέση 2002/829/ΚΕΠΠΑ του Συμβουλίου, της 21ης Οκτωβρίου 2002, σχετικά με την προμήθεια εξοπλισμού στη Λαϊκή Δημοκρατία του Κονγκό (2) επιβάλλει απαγόρευση προμήθειας ή πώλησης όπλων και συναφούς υλικού στην εν λόγω χώρα.
(3)
Η κοινή θέση 2003/680/ΚΕΠΠΑ προβλέπει την εφαρμογή μέτρων που επιβάλλονται δυνάμει της UNSCR 1493 (2003), συμπεριλαμβανομένων, μεταξύ άλλων, των μέτρων για απαγόρευση της παροχής βοήθειας, συμβουλών και κατάρτισης που σχετίζεται με στρατιωτικό υλικό.
(4)
Το μέτρο αυτό εμπίπτει στο πεδίο εφαρμογής της συνθήκης και, κατά συνέπεια, για να αποφευχθεί η στρέβλωση του ανταγωνισμού, απαιτείται μια κοινοτική νομοθετική πράξη για την εφαρμογή της εν λόγω απόφασης του Συμβουλίου Ασφαλείας όσον αφορά το έδαφος της Κοινότητας. Για τους σκοπούς του παρόντος κανονισμού, το έδαφος της Κοινότητας θεωρείται ότι περικλείει τις επικράτειες των κρατών μελών στις οποίες εφαρμόζεται η συνθήκη, υπό τους όρους που θεσπίζονται στην εν λόγω συνθήκη.
(5)
Η Επιτροπή και τα κράτη μέλη ενημερώνονται αμοιβαία για τα μέτρα που λαμβάνουν στο πλαίσιο του παρόντος κανονισμού, ανταλλάσσουν σχετικές πληροφορίες που έχουν στη διάθεσή τους όσον αφορά τον παρόντα κανονισμό και συνεργάζονται με τον Γενικό Γραμματέα των Ηνωμένων Εθνών, παρέχοντάς του ειδικότερα πληροφορίες.
(6)
Η παραβίαση των διατάξεων του παρόντος κανονισμού πρέπει να επισύρει κυρώσεις και τα κράτη μέλη πρέπει να επιβάλλουν τις δέουσες κυρώσεις εν προκειμένω. Είναι επιπλέον σκόπιμο να υπάρχει δυνατότητα επιβολής τέτοιων κυρώσεων κατά την ημερομηνία ενάρξεως ισχύος του παρόντος κανονισμού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Με την επιφύλαξη της άσκησης δημόσιας εξουσίας από μέρους των κρατών μελών, απαγορεύεται:
α)
η χρηματοδότηση ή η παροχή χρηματοδοτικής βοήθειας, συμπεριλαμβανομένων ιδίως της μη επιστρεπτέας βοήθειας, των δανείων και της ασφάλειας εξαγωγικών πιστώσεων, για κάθε πώληση, προμήθεια, μεταφορά ή εξαγωγή όπλων και σχετικού υλικού παντός τύπου, μη εξαιρουμένων όπλων και πυρομαχικών, στρατιωτικών οχημάτων και εξοπλισμών, παραστρατιωτικού υλικού και ανταλλακτικών όλων των ανωτέρω, αμέσως ή εμμέσως, σε οποιοδήποτε πρόσωπο, οντότητα ή φορέα στη Λαϊκή Δημοκρατία του Κονγκό·
β)
η άμεση ή έμμεση παροχή τεχνικών συμβουλών, βοήθειας ή κατάρτισης σχετικά με στρατιωτικές δραστηριότητες, συμπεριλαμβανομένης, ιδίως, της κατάρτισης και βοήθειας που σχετίζεται με την κατασκευή, διατήρηση και χρήση όπλων και συναφούς υλικού παντός τύπου, σε οποιοδήποτε φυσικό ή νομικό πρόσωπο ή φορέα στη Λαϊκή Δημοκρατία του Κονγκό.
2. Απαγορεύεται η συμμετοχή, εν πλήρη συνειδήσει και εκ προθέσεως, σε δραστηριότητες που αποσκοπούν ή συνεπάγονται, αμέσως ή εμμέσως, την προώθηση των συναλλαγών που αναφέρονται στην παράγραφο 1.
Άρθρο 2
Το άρθρο 1 δεν εφαρμόζεται στην παροχή χρηματοδοτικής και χρηματικής βοήθειας για την πώληση, προμήθεια, μεταφορά ή εξαγωγή στρατιωτικού εξοπλισμού, και την παροχή τεχνικών συμβουλών, βοήθειας ή κατάρτισης που σχετίζεται με στρατιωτικές δραστηριότητες, στην αποστολή του Οργανισμού Ηνωμένων Εθνών στη Λαϊκή Δημοκρατία του Κονγκό και στον ενιαίο εθνικό στρατό και τις αστυνομικές δυνάμεις του Κονγκό, εφόσον έχει χορηγηθεί άδεια για τέτοιου είδους δραστηριότητες από την αναφερόμενη στο παράρτημα αρμόδια αρχή του κράτους μέλους στο οποίο είναι εγκατεστημένος ο παρέχων την υπηρεσία.
Άρθρο 3
Το άρθρο 1 δεν εφαρμόζεται στην παροχή χρηματοδοτικής και οικονομικής βοήθειας για την πώληση, προμήθεια, μεταβίβαση ή εξαγωγή μη φονικού στρατιωτικού εξοπλισμού που προορίζεται αποκλειστικά για ανθρωπιστική ή προστατευτική χρήση και την παροχή τεχνικών συμβουλών, βοήθειας ή κατάρτισης σχετικά με τον εν λόγω μη φονικό εξοπλισμό, υπό τον όρο ότι:
α)
η παροχή αυτή έχει εκ των προτέρων κοινοποιηθεί από την αρμόδια αρχή προς τον Γενικό Γραμματέα των Ηνωμένων Εθνών μέσω του Ειδικού Εντεταλμένου του και
β)
έχει χορηγηθεί άδεια για τις δραστηριότητες αυτές από την αναφερόμενη στο παράρτημα αρμόδια αρχή του κράτους μέλους στο οποίο είναι εγκατεστημένος ο παρέχων την υπηρεσία.
Άρθρο 4
Τα στοιχεία σχετικά με τις αρμόδιες αρχές τροποποιούνται από την Επιτροπή με βάση τις πληροφορίες που παρέχουν τα κράτη μέλη.
Άρθρο 5
Η Επιτροπή και τα κράτη μέλη αλληλοενημερώνονται αμέσως για τα μέτρα που λαμβάνουν στα πλαίσια του παρόντος κανονισμού και ανταλλάσσουν κάθε πληροφορία που διαθέτουν σχετικά με τον παρόντα κανονισμό, ιδίως δε πληροφορίες σχετικά με παραβιάσεις και προβλήματα εφαρμογής ή σχετικά με αποφάσεις εθνικών δικαστηρίων.
Άρθρο 6
1. Τα κράτη μέλη καθορίζουν τις κυρώσεις που επιβάλλονται σε περίπτωση παράβασης των διατάξεων του παρόντος κανονισμού. Οι εν λόγω κυρώσεις πρέπει να είναι ουσιαστικές, αναλογικές προς την παράβαση και αποτρεπτικές.
Εν αναμονή, εάν χρειάζεται, της θέσπισης σχετικής νομοθεσίας, οι επιβλητέες κυρώσεις επί παραβάσει των διατάξεων του παρόντος κανονισμού είναι, όπου αρμόζει, αυτές που ορίστηκαν από τα κράτη μέλη ώστε να τεθεί σε ισχύ το άρθρο 7 του κανονισμού (EΚ) αριθ. 1318/2002, της 22ας Ιουλίου 2002, όσον αφορά ορισμένα περιοριστικά μέτρα κατά της Λιβερίας (3).
2. Κάθε κράτος μέλος είναι υπεύθυνο για τη δίωξη παντός φυσικού ή νομικού προσώπου, οντότητας ή φορέα που υπάγεται στη δικαιοδοσία του και παραβαίνει τις απαγορεύσεις που ορίζει ο παρών κανονισμός.
Άρθρο 7
Ο παρών κανονισμός εφαρμόζεται:
-
στο έδαφος της Κοινότητας, περιλαμβανομένου και του εναερίου χώρου της,
-
επί αεροσκαφών ή πλοίων που υπάγονται στη δικαιοδοσία κράτους μέλους,
-
σε οποιοδήποτε υπήκοο κράτους μέλους και
-
σε κάθε νομικό πρόσωπο, οντότητα ή φορέα που έχει συσταθεί ή δημιουργηθεί βάσει της νομοθεσίας κράτους μέλους.
Άρθρο 8
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Σεπτεμβρίου 2003.

Labels: 3
18
5